CELEX: 32010R1143
Language: hu
Date: 2010-12-07 00:00:00
Title: A Bizottság 1143/2010/EU rendelete ( 2010. december 7. ) az 1251/2008/EK rendeletnek az egyes, zárt díszállattelepre szánt vízi díszállatokra vonatkozó átmeneti rendelkezések alkalmazási időszaka tekintetében történő módosításáról  EGT-vonatkozású szöveg

8.12.2010   
            
            
               HU
            
            
               Az Európai Unió Hivatalos Lapja
            
            
               L 322/22
            
         A BIZOTTSÁG 1143/2010/EU RENDELETE
   (2010. december 7.)
   az 1251/2008/EK rendeletnek az egyes, zárt díszállattelepre szánt vízi díszállatokra vonatkozó átmeneti rendelkezések alkalmazási időszaka tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelvre (1) és különösen annak 17. cikke (2) bekezdésére, 22. és 25. cikkére, valamint 61. cikke (3) bekezdésére,
   mivel:
   
               (1)
            
            
               A 2006/88/EK tanácsi irányelvnek a tenyésztett víziállatok és az azokból származó termékek forgalomba hozatalára és közösségi behozatalára vonatkozó feltételek és bizonyítványkiállítási követelmények tekintetében történő végrehajtásáról és a kórokozó-átvivő fajok jegyzékének meghatározásáról szóló, 2008. december 12-i 1251/2008/EK bizottsági rendelet (2) meghatározza a zárt díszállattelepre szánt vízi díszállatok Unióba történő behozatalára alkalmazandó állat-egészségügyi feltételeket és bizonyítványkiállítási követelményeket.
            
         
               (2)
            
            
               Az 1251/2008/EK rendelet 11. cikke előírja, hogy a 2006/88/EK irányelv IV. mellékletének II. részében felsorolt betegségek közül legalább egyre fogékony fajba tartozó, zárt díszállattelepre szánt díszhalakat kizárólag az e rendelet III. mellékletben felsorolt harmadik országokból, harmadik országbeli területekről, övezetekből vagy területi egységekből lehet az Unióba behozni. A járványos fekélybetegség (EUS) a 2006/88/EK irányelv IV. melléklete II. részében szerepel, mint bizonyos fogékony halfajok egzotikus betegsége.
            
         
               (3)
            
            
               Az 1251/2008/EK rendelet 20. cikkének (5) bekezdése előírja, hogy a 2010. december 31-ig tartó átmeneti időszakban a tagállamok engedélyezhetik a járványos fekélybetegségre (EUS) hajlamos fajokba tartozó vízi díszállatok behozatalát, amennyiben azokat kizárólag zárt díszállattelepekre szánják, valamint az Állat-egészségügyi Világszervezetben (OIE) tagsággal rendelkező harmadik országokból vagy harmadik országbeli területekről származnak.
            
         
               (4)
            
            
               Az 1251/2008/EK rendelet IV. mellékletének B. részében szereplő, zárt díszállattelepekre szánt vízi díszállatokra alkalmazandó állat-egészségügyi bizonyítványminta II.2. része bizonyos behozatali követelményeket ír elő a járványos fekélybetegségre vonatkozóan. Az említett rendelet 20. cikke (5) bekezdésének második albekezdése arról rendelkezik, hogy ezek a követelmények a fent említett átmeneti időszak során nem alkalmazandók.
            
         
               (5)
            
            
               Jelenleg további vizsgálatokra van szükség annak pontosabb meghatározásához, hogy milyen kockázatokkal jár az említett vízi díszállatok Unióba történő behozatala. Annak érdekében, hogy az említett állatok kereskedelme fennakadás nélkül folytatódhasson, helyénvaló az 1251/2008/EK rendelet 20. cikkének (5) bekezdésében meghatározott átmeneti intézkedések alkalmazási időszakát 2012. december 31-ig meghosszabbítani.
            
         
               (6)
            
            
               Ezenfelül az említett rendelet 20. cikkében meghatározott bizonyos más átmeneti rendelkezések többé nem alkalmazandók. Az Unió jogszabályainak tömörsége és egyértelműsége érdekében helyénvaló e rendelkezéseket törölni.
            
         
               (7)
            
            
               Az 1251/2008/EK rendeletet ezért ennek megfelelően módosítani kell.
            
         
               (8)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   Az 1251/2008/EK rendelet 20. cikke helyébe a következő szöveg lép:
   
      „20. cikk
      A 2012. december 31-ig tartó átmeneti időszakban a tagállamok engedélyezhetik a járványos fekélybetegségre (EUS) hajlamos fajokba tartozó vízi díszállatok behozatalát, amennyiben azokat kizárólag zárt díszállattelepekre szánják, valamint az Állategészségügyi Világszervezetben (OIE) tagsággal rendelkező harmadik országokból vagy harmadik országbeli területekről származnak.
      Az átmeneti időszakban a IV. melléklet B. részében szereplő állat-egészségügyi bizonyítványminta II.2. részében meghatározott, a járványos fekélybetegségre vonatkozó követelmények nem vonatkoznak a kizárólag zárt díszállattelepekre szánt vízi díszállatokra.”
   
   2. cikk
   A IV. melléklet B. részében szereplő állat-egészségügyi bizonyítványminta II.2. részére vonatkozó (3) megjegyzésben a „2011. január 1-jétől” dátum helyébe a „2013. január 1-jétől” lép.
   A vízi díszállatok azon szállítmányai, melyeknek az 1251/2008/EK rendelet IV. mellékletének B. része szerinti állat-egészségügyi bizonyítványait az e rendeletben szereplő módosítások hatálybalépése előtt állították ki, a 2012. december 31-ig tartó átmeneti időszakban továbbra is behozhatók az Unióba, illetve átszállíthatók annak területén.
   3. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ezt a rendeletet 2011. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. december 7-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 328., 2006.11.24., 14. o.
   
      (2)  HL L 337., 2008.12.16., 41. o.